**În brațe de vis**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din brațele visului meu, fericită,

privești înspre cerul pierdut în culori

ajunse acolo din câmpuri cu flori

plutind prin pădurea ce pare vrăjită.

Un râu o străbate cu murmur de șoapte

ce curg înspre cer unduindu-se lin

în cântul ce face din nori un senin

prin care se-așteaptă lumina de noapte.

Te-așezi la fereastra căsuței din vis

c-un zâmbet la gândul că-i doar o poveste

în care să intri, iubind, ți-ai permis.

Dar știi că îi ești ceea ce nu ți-a zis,

iar cel ce te-aduce în visele-aceste,

își cântă iubirea din suflet și-ți este.